Betty Smidth

Betzy «Betty» Christiane Smidth (født Christensen 5. mars 1819 i København, død 31. januar november 1892 i København) var en dansk-norsk skuespillerinne.

Familie 
Betty Smidth var datter av artillerisersjant Christensen i København. Hun ble 11. juni 1838 gift i Christiania med skuespiller Anton Julius Smidth.

Liv og virke 
Betty Smidth hadde sin første kjente opptreden ved Musikkonservatoriets Aftenunderholdning i fødebyen København 24. mars 1833, men hennes offisielle debut fant først sted 5. april 1836 ved Det Kongelige Teater, i rollen som Catharine i syngestykket Lestocq.

I 1836 flyttet hun til Norge, hvor hun var ansatt ved Christiania Theater i periodene 1836-1849 og 1850-1853. Under avbruddet forsøkte hun seg igjen ved Det Kongelige Teater i København sesongen 1849-1850, uten at dette ga henne fast engasjement. 

Hun ble beskrevet som «en af de kvikkeste og smukkeste Soubretter» (E. Bøgh). Våren 1843 overtok Smidth rollen som Angela i operetten Den sorte Domino etter Augusta Schrumpf, og ble hennes arvtager som Christiania Theaters primadonna.  

Etter den andre perioden i Christiania, vendte hun tilbake til Danmark, hvor hun med noen små avbrudd ble værende til sin død. Til 1885 var hun tilknyttet Københavns private teatre, med enkelte turneer i den danske provinsen, blant annet med M. V. Bruns Provinsselskab 1852-1855. I 1860-årene hadde hun en periode på Casino Theater. 

Sesongen 1868-1869 var hun ved Thomas Cortes' teaterselskap i Bergen og 1873-1875 ved August Rasmussens selskap samme sted.

Den kjente norske komponisten Halfdan Kjerulf møtte Betty Smidth i København i 1865, og etter dette møtet skrev han blant annet at «Betty Smidth lukkede op for mig og blev naturligvis hel forundret. Jeg traf da endelig sammen med dette Menneske i hvem jeg engang var saa forelsket.»

Roller i utvalg 
Catharine i Lestocq av Daniel-François Auber og Eugène Scribe (Det Kongelige Teater, 1836)
Maria i Skorstensfeierdrengene (Christiania Theater, 1838)
Stella i Universitetskammeraterne (Christiania Theater, 1839)
Preciosa i Farinelli av Adolphe de Leuven, Philippe-Auguste Pitaud De Forges og Jules Henri Vernoy de Saint-Georges (Christiania Theater, 1839)
Anna i Shakespeare som Elsker av Alexandre Duval (Christiania Theater, 1840)
Henriette, Marquise av Senesterre i Marquisen av Senesterre (Christiania Theater, 1840)
Angela i Den sorte Domino av Daniel-François Auber og Eugène Scribe (Christiania Theater, 1843)
Julie i Valeur & Compagnie av Jean Bayard og Devorme (Christiania Theater, 1844)
Jenny i Tre Qvarterer af Paris (Christiania Theater, 1847)
Beatrice i Blind Alarm av Ludvig Holberg (Christiania Theater)
Vicomtesse de la Tourjagn i Georges og Therese (Bergen, 1873)
Madame Lassen i vaudevillen Kiærlighed paa Taget av Christian Molt Wengel (Bergen, 1873)
Helene i lystspillet Dalby Præstegaard (Bergen, 1874)
Jomfruen i vaudevillen Jomfruen av Erik Bøgh (Bergen, 1874)
Olemoder i Leonarda av Erik Bøgh (Københavns Folketheater, 1880)

Referanser

Kilder 

Danske skuespillere
Norske skuespillere
Personer fra København